钦定古今图书集成/明伦汇编/官常典/第081卷 > 彭城王劭
## 钦定古今图书集成/明伦汇编/官常典/第081卷 > 彭城王劭

按《魏书彭城王传》：彭城武宣王勰嫡子劭，字子讷，善
武艺，少有气节。肃宗初，萧衍遣将犯边，劭上表曰：“伪
竖游魂，窥觎边境，劳兵兼时，日有千金之费。臣仰藉
先资，绍飨厚秩，思以埃尘，用裨山海。臣国封徐州，去
军差近，谨奉粟九千斛，绢六百匹，国吏三百人，以充
军用。”灵太后嘉其至意，而不许之。起家宗正少卿，又
除使持节、假散骑常侍、平东将军、青州刺史。于时齐
州民刘均、房顷等扇动三齐，萧衍遣将彭城郡王辩
等搔扰边陲，劭频有防拒之效。孝昌末，灵太后失德，
四方纷扰，劭遂有异志。为安丰王延明所启，乃征入
为御史中尉。庄帝即位，尊为无上王，寻遇害河阴，谥
曰孝宣皇帝，妻李氏为文恭皇后。有二子。韶，字世胄，
袭。武定末，司州牧。齐受禅，爵例降。